**Dôvodová správa**

1. **Osobitná časť**

**K čl. I**

**K bodu 1**

Medzi súčasnými typmi ambulancií záchrannej zdravotnej služby (ďalej len „ZZS“) v zákone č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov absentuje ambulancia rýchlej lekárskej pomoci v stretávacom režime „RV“ (ďalej len „RV“). Touto zmenou zákona sa medzi zariadenia ambulantnej zdravotnej starostlivosti pridáva nový typ ambulancie záchrannej zdravotnej služby.

**K bodu 2**

Podľa aktuálneho znenia zákona je vyhlasovateľom výberového konania na vydanie povolenia na prevádzkovanie ambulancie záchrannej zdravotnej služby Úrad pre dohľad nad zdravotnou starostlivosťou. Takto zmenený bol zákon krátko pred posledným vyhlásením výberového konania, čo jednak spôsobilo pochybnosti o rozhodnutí u odbornej aj laickej verejnosti. Ministerstvu zdravotníctva Slovenskej republiky sa týmto vracia kompetencia vydávať povolenia na prevádzkovanie ambulancií ZZS.

**K bodu 3**

V súvislosti so zmenou orgánu, ktorý je príslušný na vydávanie povolení na prevádzkovanie ambulancií ZZS, sa v §11 vypúšťa odsek 3.

**K bodu 4 až 7**

Legislatívno-technická úprava súvisiaca so zmenou vydávania povolení na prevádzkovanie ambulancií ZZS.

**K bodu 8**

Návrh zákona ustanovuje povinnosť súhlasu Ministerstva zdravotníctva Slovenskej republiky so zmenou sídla stanice záchrannej zdravotnej služby a zároveň do procesu povoľovania zmien začleňuje aj OS ZZS SR, ktoré k danej požiadavke na zmenu sídla vypracuje analýzu na základe poznatkov z praxe, v ktorej posúdi vhodnosť poskytovateľom novonavrhovaného umiestnenia stanice ZZS. Zároveň dokáže OS ZZS SR posúdiť nové umiestnenie v stanice aj vo vzťahu ku svojej pravidelnej analýze o najefektívnejšom rozmiestnení posádok ZZS. Ministerstvo zdravotníctva nevydá súhlas so zmenou sídla len na základe stanoviska OS ZZS SR, ale danú žiadosť posudzuje komplexne vo vzťahu k reformám a procesom prebiehajúcim na Ministerstve zdravotníctva Slovenskej republiky tak, aby výsledkom bolo efektívnejšie zabezpečenie záchrannej zdravotnej služby a zároveň aby nedošlo k zníženiu dostupnosti a kvality poskytovania záchrannej zdravotnej služby v zásahovom území.

**K bodu 9**

Návrh zákona ustanovuje povinnosť súhlasu Ministerstva zdravotníctva Slovenskej republiky so zmenou typu ambulancie záchrannej zdravotnej služby a zároveň do procesu povoľovania zmien začleňuje aj OS ZZS SR, ktoré k danej požiadavke na zmenu typu ambulancie záchrannej zdravotnej služby vypracuje analýzu na základe poznatkov z praxe, v ktorej posúdi vhodnosť poskytovateľom novonavrhovaného umiestnenia stanice ZZS. Zároveň dokáže OS ZZS SR posúdiť zmenu typu ambulancie aj vo vzťahu ku svojej pravidelnej analýze o najefektívnejšom rozmiestnení rôznych typov posádok ZZS. Ministerstvo zdravotníctva nevydá súhlas so zmenou typu ambulancie len na základe stanoviska OS ZZS SR, ale danú žiadosť posudzuje komplexne vo vzťahu k reformám a procesom prebiehajúcim na ministerstve zdravotníctva tak, aby výsledkom bolo efektívnejšie zabezpečenie záchrannej zdravotnej služby a zároveň aby nedošlo k zníženiu dostupnosti a kvality poskytovania záchrannej zdravotnej služby v zásahovom území.

**K bodu 10**

Legislatívno-technická úprava podmienená čl. I bodom 8.

**K bodu 11 a 12**

Legislatívno-technická úprava podmienená čl. I bodom 1.

**K bodu 13**

Zmena súvisiaca so zavedením nového druhu ambulancie ZZS.

**K bodu 14**

Legislatívno-technická úprava súvisiaca so zmenou subjektu vydávajúceho povolenia na prevádzkovanie ambulancií ZZS.

**K bodu 15**

Jednou z obligatórnych obsahových náležitostí povolenia na prevádzkovanie zdravotníckeho zariadenia je aj miesto prevádzkovania tohto zdravotníckeho zariadenia. Podľa § 13 ods. 6 zákona č. 578/2004 Z. z. miestom prevádzkovania ambulancie záchrannej zdravotnej služby je zásahové územie podľa osobitného predpisu. Týmto osobitným predpisom je zákon č. 579/2004 Z. z., ktorý v § 2 definuje zásahové územie. Nakoľko miesto prevádzkovania ambulancie záchrannej zdravotnej služby je definované priamo zákonom, nie je potrebné ho duplicitne uvádzať aj v povolení na prevádzkovanie ambulancie záchrannej zdravotnej služby.

**K bodom 16 a 17**

Legislatívno-technická úprava súvisiaca so zmenou subjektu vydávajúceho povolenia na prevádzkovanie ambulancií ZZS.

**K bodom 18**

Podľa platného znenia zákona subjekt vydávajúci povolenia na predávkovanie zdravotníckych zariadení vykonáva aj kontrolu dodržiavania povinností držiteľom povolenia a v prípade ich porušenia je oprávnený ukladať sankcie. Zmenou subjektu vydávajúceho povolenia pre ambulancie ZZS, prejde aj táto kompetencia na Ministerstvo zdravotníctva Slovenskej republiky. Ministerstvo zdravotníctva Slovenskej republiky je zároveň zriaďovateľom dvoch poskytovateľov ZZS. S prihliadnutím na uvedené by tak Ministerstvo malo rozhodovať aj o ukladaní sankcií za porušenie povinností držiteľov povolení na prevádzkovanie ambulancií ZZS, ktorých však samo zriaďuje. Týmto by mohlo vyvstať otázka, či je Ministerstvo zdravotníctva Slovenskej republiky pri plnení tejto kompetencie nestranné. Preto sa kompetencia vykonávať kontrolu, a s tým súvisiaca možnosť ukladať sankcie, presúva na Úrad pre dohľad nad zdravotnou starostlivosťou, ktorý je v tomto vzťahu nezávisím subjektom.

**K bodu 19**

Zmenou zákona sa ukladá Úradu pre dohľad nad zdravotnou starostlivosťou povinnosť informovať Ministerstvo zdravotníctva Slovenskej republiky o zistení porušenia povinností, za ktoré by bolo možné uložiť sankciu v podobe dočasného pozastavenia povolenia alebo zrušenia povolenia. Zároveň sa Úradu pre dohľad nad zdravotnou starostlivosťou ukladá povinnosť poskytnúť Ministerstvu zdravotníctva Slovenskej republiky podklady potrebné k ďalšiemu konaniu voči poskytovateľovi ZZS.

**K bodu 20**

Ustanovuje sa povinnosť Úradu pre dohľad nad zdravotnou starostlivosťou ukladať pokuty, ak na základe svojej dozorovej činnosti podľa § 81 zákona č. 578/2004 Z. z. zistí porušenie niektorej z povinností uloženej poskytovateľom ZZS.

**K bodu 21**

Ide o legislatívno-technickú úpravu súvisiacu s čl. I bodmi 8 a 9.

**K čl. II**

**K bodu 1**

Pridáva sa povinnosť pre Ministerstvo zdravotníctva Slovenskej republiky najmenej raz za šesť rokov vydať aktualizovaný plán pokrytia územia krajiny sídlami staníc ZZS na základe analýz dodaných OS ZZS SR a na jeho základe sa vydá všeobecne záväzný právny predpis, ktorým Ministerstvo zdravotníctva Slovenskej republiky ustanoví sídla staníc záchrannej zdravotnej služby. Plán musí reflektovať teoretickú dostupnosť záchrannej zdravotnej služby pre 90% obyvateľstva do 15 minút. Najvhodnejšie miesta pre pokrytie krajiny sa môžu meniť, najmä v menej obývaných oblastiach, na základe prirodzeného demografického vývoja a migrácie obyvateľstva. Pravidelná aktualizácia zabezpečí efektívne prerozdelenie posádok ZZS na území krajiny, a teda zefektívni fungovanie ZZS.

**K bodu 2**

Podľa platného znenia § 2 ods. 4 zákona č. 579/2004 Z. z. o záchrannej zdravotnej službe a o zmene a doplnení niektorých zákonov v znení neskorších predpisov majú byť OS ZZS SR, stanice ZZS a ambulancie ZZS personálne zabezpečené a materiálno-technicky vybavené v súlade so svojím odborným zameraním. Avšak, podľa § 8 ods. 1 ustanovuje minimálne požiadavky na materiálno-technické a personálne vybavenie Ministerstvo zdravotníctva Slovenskej republiky všeobecne záväzným právnym predpisom. Úprava v tomto bode preto presnejšie definuje, na základe čoho majú byť OS ZZS SR, stanice ZZS a ambulancie ZZS personálne a materiálno-technicky vybavené.

**K bodu 3**

Legislatívno-technická úprava podmienená čl. II bodom 1.

**K bodu 4**

OS ZZS SR v súčasnosti nemá povinnosť zabezpečovať správu centrálneho registra automatických externých defibrilátorov. Novela určuje OS ZZS SR povinnosť zabezpečovať správu registra takýchto zariadení, čo je štandardom v ostatných európskych krajinách. Zároveň sa pre OS ZZS SR pridáva úloha podmienená čl. I bodmi 3 a 4, a to na základe žiadosti od Ministerstva zdravotníctva Slovenskej republiky vypracovať stanovisko k žiadosti o zmenu sídla stanice ZZS, respektíve o zmenu typu ambulancie ZZS. Súčasne sa pre OS ZZS SR ustanovuje povinnosť vypracovať analýzu pokrytia územia sídlami staníc záchrannej zdravotnej služby najneskôr šesť mesiacov pred vyhlásením výberového konania na vydanie povolení.

**K bodu 5**

Technická úprava znenia zákona. Doterajšie znenie ukladalo povinnosť zriadiť stanicu ZZS, avšak neukladalo povinnosť aj jej reálneho prevádzkovania.

**K bodu 6**

Táto zmena sa zavádza v súvislosti so zmenou v § 5 ods. 1 písm. m), kde sa povinnosť posádky ambulancie ZZS rozširuje, a to aj o toto ustanovenie.

**K bodu 7**

V súčasnosti má ambulancia ZZS povinnosť nahlásiť ukončenie zásahu a pripravenosť na zásah. Absencia nahlasovania aktuálnych informácií o činnosti ambulancie ZZS sťažovala monitoring práce posádok a merania dojazdových časov. Výsledkom boli zbytočné volania zo strany OS ZZS SR. Úpravou sa zlepší monitoring postupu zásahu, čo ale zároveň umožní aj monitoring plnenia cieľov a míľnikov uvedených v Pláne obnovy a odolnosti a bude nápomocné pri tvorbe siete staníc ZZS. Kódy typických činností, ktoré zabezpečujú monitoring zásahu sú súčasťou Odborného usmernenia Ministerstva zdravotníctva Slovenskej republiky, ktorým sa upravuje postup pri vykonaní zásahu a neodkladnej prepravy v rámci poskytovania neodkladnej zdravotnej starostlivosti č. S16 012 – 2019 ORP. Lehotou „bezodkladne“ sa má na mysli čas čo najskôr možný podľa objektívnych možností splnenia povinnosti. Bezodkladnosť splnenia povinnosti nahlasovať OS ZZS SR aktuálne informácie o činnosti ambulancie ZZS, ktoré súvisia s vykonávaním zásahu, znamená, že posádka tak bude povinná urobiť okamžite, ako jej to objektívne okolnosti konkrétnej situácie umožnia.

**K bodu 8**

Jasné definovanie pojmov a časových limitov, ktoré skráti dobu medzi príjmom výzvy posádkou ZZS a samotným výjazdom na zásah. To urýchli príchod odbornej pomoci k pacientovi potencionálne vyžadujúcemu neodkladnú zdravotnú starostlivosť. Vďaka skráteniu celkovej doby zásahu bude posádka ZZS skôr dostupná pre prípadný ďalší zásah. Zlepšenie definície zároveň umožní lepší monitoring plnenia cieľov a míľnikov uvedených v Pláne obnovy a odolnosti. Zároveň sa ustanovuje doba, za ktorú dôjde k výjazdu ambulancie ZZS po prijatí pokynu na zásah.

**K bodu 9**

Upresňuje sa uskutočnenie výjazdu ambulancie na zásah do dvoch minút uvedením vozidla do pohybu. V praxi opakovane dochádza k nedodržiavaní tohto termínu.

**K bodom 10 a 11**

Legislatívno-technická úprava súvisiaca s úpravou § 5 ods. 1.

**K čl. III**

**K bodu 1**

Legislatívno-technická úprava súvisiaca s prenesením dozorovej činnosti na Úrad pre dohľad nad zdravotnou starostlivosťou súvisiacim z čl. I bodov 17 a 18.

**K bodom 2 až 4**

Legislatívno-technická úprava súvisiaca so zmenou subjektu vydávajúceho povolenia na prevádzkovanie ambulancií záchrannej zdravotnej služby.

**K čl. IV**

Vzhľadom na potrebu splnenia míľnikov a cieľov Plánu obnovy a odolnosti sa navrhuje termín účinnosti zákona od 15. júla 2023 okrem čl. I bodu 13, ktorý nadobúda účinnosť 1. januára 2024.